Broj: 711-I-313-M-6/21-02-8

Zagreb, 29. siječnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI)), **na zahtjev dužnosnika Mirka Martinovića, zamjenika župana Karlovačke županije,** za davanjem mišljenja Povjerenstva, na 113. sjednici, održanoj 29. siječnja 2021.g., daje sljedeće

**MIŠLJENJE**

**Dužnosnik Mirko Martinović, zamjenik župana Karlovačke županije, je na temelju članka 8. stavka 7. podstavka 7. ZSSI-a obvezan sve subvencije, donacije ili poticaje isplaćene od strane jedinica lokalne i područne (regionalne) samouprave, Ministarstva poljoprivrede i/ili Agencije za plaćanja u poljoprivredi, ribarstvu i ruralnom razvoju te eventualno drugih tijela javne vlasti, kao i ostvarena bespovratna sredstva iz fondova Europske unije ili državnog proračuna, prijaviti u izvješću imovinskom stanju i to istekom godine u kojoj su navedeni primici isplaćeni, u dijelu podataka „Subvencije, donacije, poticaji“.**

Obrazloženje

Zahtjev za davanjem mišljenja Povjerenstva podnio je Mirko Martinović, zamjenik župana Karlovačke županije. U knjigama ulazne pošte zahtjev je zaprimljen pod poslovnim brojem 711-U-252-M-6/21-01-1, dana 20. siječnja 2021.g., povodom kojeg se vodi predmet broj M-6/21.

Člankom 3. stavkom 1. podstavkom 38. ZSSI-a propisano je da su župani i njihovi zamjenici dužnosnici u smislu navedenog Zakona, stoga je i Mirko Martinović povodom obnašanja dužnosti zamjenika župana Karlovačke županije obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Dužnosnik od Povjerenstva traži mišljenje mora li kao nositelj OPG-a u imovinskoj kartici navesti poticaje u poljoprivredi ostvarene od jedinica lokalne i regionalne (područne) samouprave i Agencije za plaćanja u poljoprivredi, ribarstvu i ruralnom razvoju te bespovratna sredstva za razvoj poljoprivrede na ruralnim područjima ostvarena putem natječaja Ministarstva poljoprivrede, iz Fondova Europske unije, LAG-ova i sl.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 8. stavkom 2. ZSSI-a propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila.

Stavkom 7. istog članka propisano je da podaci o stečenoj imovini koje su dužnosnici obvezni navesti u izvješću o imovinskom stanju obuhvaćaju i podatke o svim vrstama dohotka (dohodak od nesamostalnog rada, od samostalne djelatnosti, od imovine i imovinskih prava, od kapitala, od osiguranja i drugi dohodak), kao i podatke o primicima koji se ne smatraju dohotkom i na koje se ne plaća porez na dohodak.

Člankom 8. stavkom 9. ZSSI-a propisano je da obrazac izvješća o imovinskom stanju utvrđuje Povjerenstvo.

Sukladno članku 5. stavku 1. točki a) Zakona o obiteljskom poljoprivrednom gospodarstvu („Narodne novine“ 29/18. i 32/19.) OPG je organizacijski oblik gospodarskog subjekta poljoprivrednika fizičke osobe koji radi stvaranja dohotka samostalno i trajno obavlja djelatnost poljoprivrede i s njom povezane dopunske djelatnosti, a temelji se na korištenju vlastitih i/ili unajmljenih proizvodnih resursa te na radu, znanju i vještinama članova obitelji. Nadalje točkom i) istog članka i stavka propisano je da je nositelj OPG-a izabrani član OPG-a koji je nositelj prava i obveza OPG-a, a u svojstvu odgovorne osobe predstavlja i upravlja OPG-om.

Člankom 41. stavkom 1. istog Zakona propisano je da za obveze koje nastaju u obavljanju gospodarske djelatnosti poljoprivrede odgovara nositelj OPG-a cjelokupnom svojom imovinom.

Zakon o obiteljskom poljoprivrednom gospodarstvu, dakle, razlikuje nositelja OPG-a od članova OPG-a, propisujući da nositelj OPG ima prava i obveze u pogledu tog OPG-a te je odgovoran za njegovo poslovanje, a za obveze koje nastaju u obavljanju gospodarske djelatnosti poljoprivrede odgovara cjelokupnom svojom imovinom.

Imajući na umu da OPG nema vlastiti OIB, već je to OIB njegova nositelja, koji stječe prava i obveze u ime OPG-a te da shodno tome OPG nema pravni subjektivitet u punom smislu, već se radi o jednom od zakonom predviđenih organizacijskih oblika pod kojim najmanje jedna fizička osoba kao nositelj (te eventualne daljnje fizičke osobe kao članovi) mogu obavljati poljoprivrednu djelatnost radi ostvarivanja prihoda, Povjerenstvo prihode koji se ostvaruju djelatnošću OPG-a smatra imovinom odnosno prihodom nositelja OPG-a koji je dužnosnik obvezan navesti u izvješću o imovinskom stanju.

Povjerenstvo nadalje tumači da se sredstva dodijeljena od strane tijela državne uprave, jedinica lokalne i područne (regionalne) samouprave ili drugih tijela javne vlasti po osnovi potpore odnosno poticaja ili subvencija djelatnosti OPG-a, kao i bespovratna sredstva za razvoj poljoprivrede isplaćena iz fondova Europske unije smatraju dohotkom od samostalne djelatnosti dužnosnika nositelja OPG-a, u smislu članka 8. stavka 7. podstavka 7. ZSSI-a te primitak istih predstavlja promjenu glede imovinskog stanja dužnosnika povodom koje je dužnosnik obvezan podnijeti izvješće o imovinskom stanju istekom godine u kojoj je promjena nastala.

Dužnosnik Mirko Martinović je stoga dužan subvencije, donacije, odnosno poticaje isplaćene od strane jedinica lokalne i područne (regionalne) samouprave, Ministarstva poljoprivrede i/ili Agencije za plaćanja u poljoprivredi, ribarstvu i ruralnom razvoju te drugih tijela javne vlasti, kao i ostvarena bespovratna sredstva iz fondova Europske unije ili državnog proračuna, prijaviti u izvješću imovinskom stanju, i to istekom godine u kojoj su navedeni primici isplaćeni, u dijelu podataka „Subvencije, donacije, poticaji“.

Povjerenstvo dodatno napominje da je uz navedene primitke dužnosnik u izvješću o imovinskom stanju obvezan navesti i dohodak od samostalne poljoprivredne djelatnosti na godišnjoj razini ostvaren putem OPG-a čiji je nositelj, i to u rubrici „Ostali prihodi“.

Slijedom navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl.iur.

Dostaviti:

1.Dužnosnik Mirko Martinović, elektronička dostava

2.Objava na internetskoj stranici Povjerenstva

3.Pismohrana